khistorydata/jeongjo-sjw-relations huggingface dataset:
정조 13년 · 목
該曹啓言載寧居良人姜萬得等原情以爲渠等所在馬山垌而訓鍊都監備物力築堰去丙申年大水潰破訓局無補築之勢故作人等修築收穫而訓局導掌每年收稅上納矣破垌時稱以物主金富仁洪徵龜等兩人中間突出恣意打作乞令該曹明査決給云矣今此四件外擊錚極爲猥濫請自臣曹考律嚴勘敎以下送本道處置又啓言居昌幼學金南漢原情以爲戊申之變凶逆希亮熊輔崇坤等先陷咸陽次鏖居昌贈承旨愼溟翊募軍行討渠父遇彩與其兄鳴夏及侄子南翼南俊等勇赴於義兵所而賊將命碩者忽地逃走故渠父與叔侄追捕斬首獻於官軍論其功勞一門四人少無異同而南翼入於錄券其餘三人未免遺漏往告營門則謂以無公文不爲登啓乞蒙處分云矣渠父叔等名字初不入於錄券又無文蹟之可徵則生心干恩之計妄訴無稽之言誠極痛駭請原情勿施自臣曹考律嚴勘敎以下送本道處置又啓言楊州良人申寬聖原情以爲樓院旅店以北漢山城故創置甲士屯軍近千戶店人等資生之道專爲東北魚商或受食烟價或得魚馱以其餘利聊作命脈東村旅店募入後一依備局定式計給烟稅各安其業店人等不有定式成群作黨執捉魚馱操縱威脅使中都兒發賣專利如不滿意則稱以亂㕓起訟從今以後旅店人坐捧烟稅渠等計給烟稅後任其所向通共發賣之意永成節目事得蒙天恩云矣月前以此事至有擊錚之擧特下備局事未究竟而再犯呼籲者民習奸濫事體猥屑誠極痛駭請原情勿施自臣曺考律嚴勘允之又啓言堤川幼學金振普原情以爲本縣院西面大峙山局內卽渠眞外家金氏世代繼葬之地而宗孫零替渠家守護禁代者屢代矣年前李姓兩班局內南邊入葬兩代强弱懸殊終至見奪丙申年渠不幸遭父喪入葬於渠眞外祖父墳白虎數十步之內則李哥反生爲主之計起訟本官見屈退去昨年渠又遭母喪入葬於渠父墳左十餘步之地則李哥稱以案山又爲誣呈渠爲勢所壓至於掘移侤音雖以案山言之李哥之墳與渠母之墳雖云相望之地間有斜麓相去爲一百七十步而李哥恃其豪勢期於掘移伏乞亟令該曹明査公決云矣所供如此請上裁敎以議處又啓言振普原情係是山訟請令漢城府議處允之又啓言白川良女咸召史原情以爲渠罔生兄有十一歲兒子名卽黃悅金者也渠無血屬收而養之情同已出去丁未十一月十四日悅金大醉來到渠家自稱魑魅狂言悖擧罔有紀極渠夫車北謹避出去悅金自顚自仆忽把戶外所積豆石欲爲散擲仰躓於斫刀板渠驚惶扶起則左肩皮膚少傷悅金仍往渠家其翌日來謂渠曰昨日醉酒作挐事愼勿傳說云云而去十六日渠家神祀時渠兄弟作餠負來十七日又來賀神祀之順過十八日與其妻娚同往兔山場行到院隅村高漢采家猝然得病而歸因失攝二十六日身死而二十四日方痛時渠夫往見則欣然接待二十六日殞命時謂其妻子曰吾受收養家再生之恩而未能報答死當作不瞑之鬼云悅金妻三寸崔哥誘其侄女竟至發告洞人朴松有宿嫌於渠夫兼機逞憾謂以打死自願立證欲使瞹昧之人暗地被害世豈有如許兇漢乎三載牢獄生出無期伏願明査決放云矣所供如此請上裁敎以議處又啓言今此原案初非錄啓原案未及登徹獄情有難遙度請令道臣親執詳査論理啓聞後稟處允之又啓言李辰春獄案以初覆檢狀傷痕之相違屍親干連供招之各異多有起疑至使更査今見査啓之啓下者別無盤覈之語益滋起疑之端特敎更査事體自別大辟論斷貴在審克而種種疏漏請該道臣從重推考更令逐一究竟論理啓聞後稟處從之敎以大抵道啓疏漏則甚疏漏而發問也跋辭也泛忽無指的苟欲若此何必令道伯定査官會査乎傳謄前案一營吏足矣此啓本還下送此後獄案務從詳愼無或如前之爲事發關嚴飭又啓言徐福明之爲良爲賤考其籍則主名各異考其券則母名亦殊前後行査之下實多疑眩之端今以道臣更査之啓觀之則李哥之文券可徵具哥之買得無稽則斷以李家之婢者誠有意見而免役與放良有異則其非良產可知敢稱良人至達天聽者難免誣罔之罪具喆愼欲以他婢之產勒稱自己之奴者雖與壓良有異難免冒占之律福明還其本主從母爲賤福明誣罔之罪喆愼勒占之律請竝依道啓勘處之意分付允之又啓言邑民之構陷土主世或有之而指無爲有煽動一鄕威脅一邑白地粧撰至達天聽豈有如此李彦一等所爲哉帳籍浮還之說本自無根零紙拾得之言亦出强覓而籍庫査閱之時渠旣目覩則洗踏訛傳之謗自可破疑挾憾於爭任務勝於鄕戰始也構呈於營門終焉誣訴於天聽通文則僞造而傳之鄕會則誘脅而成之必欲肆行胸臆驅逐土主而後已誠是亂民之尤無良者請依道啓所論首倡造謀及上言人考律重繩其外符同作奸之類分輕重嚴勘以懲遐鄕頑奸之習從之敎以民俗雖曰不古凌犯土主乃至於此此豈等閑看過處乎該倅之能否姑舍是民而訐倅構虛捏誣武斷云云猶屬緦功造言之律亦失太輕令道伯親執嚴刑狀頭人直捧誣陷土主侤音後狀聞仍自本曹覆啓稟處以爲準法處斷之地又啓言砥平良人李石山原情以爲渠屢代墳山在於本縣上西里不意丙午年京居牧使李叙中兩子來見渠曰遭親喪今無可窆處汝之墳山限一二年暫爲許借則求得山地卽爲移葬云聞甚驚駭將欲防塞李哥兩班多率奴㒒勒葬於渠祖父母父母墳之間渠以勢孤力單之致公然見奪三年之後李哥兩班將爲立石之計俗節使渠不得行祭白骨舊墳方欲平土百般恐喝督令掘移伏乞亟令本道本官摘奸狀聞後刻期掘移之意嚴明處分云矣所供如此請上裁敎以觀此原情似不可以猥濫言論以强弱參以主客則其是非曲直不難區別而以一邊之言無以直決嚴飭山在官摘奸後尺量圖形仍令道伯具意見狀聞士庶雖曰無步數先葬者墳山如是逼近則後用者自可見屈而當初勒用委折亦不可不詳査決折以此意竝分付道臣又啓言燕歧幼學成希益原情以爲渠之先祖故縣監仲義之墓在於本縣而同縣人洪聖烈等先山亦在於同局靑龍邊隔大䐉相距四百餘步丙午年葬其父於先祖墓下五六步處則於洪山尤爲濶遠而洪聖烈不有法意橫禁作梗聖烈卽故文官相直之子相直爲凶逆相簡所卵育隨行作名賣勢鄕曲者也聖烈世濟其惡有此非理之擧故不能抵當呈于本縣則縣監崔熽親審摘奸置洪哥於落科故依此公決蕫役發靷則所謂洪相義聖烈相宇洛基得耇等五人率無賴數百人塡壙放火火將及柩故舁柩下岡將殯路左則聖烈等毆打護客擔夫被縛流血卽訢本官則聖烈詐稱營門堂姪壻恐喝本官本官亦不無難制之意故往呈營門則道伯金光默題辭今觀狀辭不勝駭痛多發將差五洪一倂捉囚而洪聖烈之虛賣營門伐喪橫禁之罪嚴刑一次仍爲牢囚待狀者過葬後形止牒報云本官依營題擧行故幸而過葬矣道臣金光默遞去而尹尙東新來本縣監崔熽罷歸而趙好彥新到則洪聖烈等不悛舊惡且恃新縣監之情熟與其門長重涑以他人古塚假托祖墓憑藉繼葬之說誣告營門營門令本官査報則本官躬到山次目見墓碣且考譜牒雖知聖烈等之誣人而周遮曲護使不被誣人之罪只歸洪哥於落科矣去年欲附母葬於父塜則洪哥捐財募人一日夜掘去父塜斫破橫板外槨曳出父柩聖烈登棺踊躍甚至於荷斧斫柩之境而入官自現者乃洪東烈爲名者也蓋聖烈等厚賂東烈且乘停刑之時有此替當自現之擧本官非不知眞僞而素有爲聖烈之志不問主張之何人只囚替當之東烈故以元犯人報讎之意泣訢官庭則本官令官卒擣口推背驅出門外使不發言故往訢營門則營題曰洪聖烈重涑中作頭者摘發論報云則本官以斫棺之聖烈謂之掘塜前上京主議之重涑謂之居遠不知瞞報營門終使東烈編配於百餘里錦山地重涑聖烈晏然自在是何本官之偏護厚貸一至此哉伏乞聖烈重涑恃强不法之狀毀冢斫柩之罪亟令攸司處以當律使之守先塋報父讎云矣敎以議處
정조 13년 · 강
詣景慕宮行春展謁
정조 13년 · 목
具翼善冠袞龍袍乘輿出協陽門至明政門外降輿乘輦出弘化門至觀旂橋降輦居齋儒生祗迎于路左諭以人日製方令弘文提學設行于泮宮須各待令乘輦至宮洞口降輦乘輿入齋室改具冕服詣版位行禮仍詣宮內奉審訖還齋室承旨李時秀啓言大駕未及入門雜人多有出入事甚駭然侍衛兵曹郎廳所當重勘何以爲之乎命拿處召見弘文提學吳載純內閣提學金鍾秀以擬周群臣賀猗歟漆沮潛有多魚以享以祀以介景福爲表題命承旨李時秀持此御題與弘文提學偕往泮宮試取以來改具翼善冠袞龍袍乘輿出宮洞口降輿乘輦至觀旂橋降輦乘輦命載純時秀率諸生入場而載純不爲待令敎曰御題書下使之與承宣偕往觀旂橋下輦所祗迎後率諸生赴擧則承牌之文任莫尋在處移時駐輦尙不來待事未前聞不可無飭弘文提學吳載純罷職藝文捉學姑未肅拜已承牌文任卽內閣提學也內閣提學金鍾秀與承旨偕往泮宮試取以來入弘化門至明政門外降輦乘輿由協陽門還御熙政堂召見下直守令
정조 13년 · 목
以高益擎爲掌令○命臺諫前望入之持平權中憲申馥正言李遇濟批下仍命先署經後謝恩
정조 13년 · 강
科次人日製試劵于誠正閣
정조 13년 · 목
敎曰人日製居首進士南巖老直赴會試之次進士嚴耆給二分之次生員丁若鏞給一分次上進士南翼中等二人紙筆墨考例施賞
정조 13년 · 강
命砥平縣監宋時淵燕歧縣監朴英源相換
정조 13년 · 목
時淵有老親無以遠離云故有是命
정조 13년 · 강
以尹塾爲藥房提調前望也
정조 13년 · 강
命宣傳官李海範改差
정조 13년 · 목
兵曹啓言宣傳官李海範呈狀內去十二月內試射時得蒙直赴殿試之命所帶之職旣是南行窠依例遞改云請改差敎以欲出文迹而未果李海範直赴帖令政院成給仍捧傳旨明日殿座宣傳官當爲備員其代口傳差出○以金益淳爲宣傳官口傳也
정조 13년 · 강
領議政金致仁上疏賜批
정조 13년 · 목
疏略曰臣罪可勝誅哉聖心震慽筵諭諄複而臣則昏懵若無省覺語言顚倒擧措駭妄未效驚憤之忱敢雜無嚴之奏嚴敎追下竢命金吾而事在旣退無路詳聞徒知累瀆之懼全昧泥首之義始若泛忽於莫重終又自歸於塞責是宜亟伏鈇鉞以正邦憲而乃殿下曲費造化薄從譴責日月無幾恩宥遽下蕩滌敍用官秩如舊而顧念臣身尙在死案未勘之中雖欲毀棄廉隅一伸叩謝之忱亦不可得也以臣之罪而倖逭王章固爲失刑之大況如以大匡舊秩議政前職復置於百僚之首天下寧有是耶顧今公議轉嚴院啓繳還臺章迭發藉使臣無他可言之情勢卽此而去就非所論也伏乞亟命召還史官鐫臣職秩仍令攸司議臣當被之律批以日前敦諭略悉予意予於卿豈有私好而然一則曰知無他一則曰必欲保前此予若不拔例擢用卿豈有許多狼狽惟其然矣是以復授卿獨不念酬答之道乎在卿今日之義無出勉膺二字予亦粗聞敬禮之方近日敦召豈或出於迫束待卿面對擬有備說者卿須深體虛佇之意卽日登途仍命遣承旨傳諭與之偕入
정조 13년 · 강
命湖西伯詳査擊錚人成希益山訟論理狀聞
정조 13년 · 목
刑曹啓言擊錚人成希益原情係是山訟請令漢城府稟處敎曰昨日因過齋前公事之委積終夕酬應此公事未免循例判下大抵訟理一邊之說難以酌從而山訟尤爲甚前此此等訟案未嘗直決立落而此訟則反是主客之別姑捨是所謂洪聖烈等之手勢也頭緖也可謂無良之亂民設置營邑尙未能懲一亂民致有呼冤者鳴錚之擧擧此反隅他訟之顏私害公可知其可曰能副特除之意乎該道臣爲先推考卽令親執詳査果如原情內辭緣則所謂洪哥諸人區別首從自首唱人嚴刑取服仍具意見論理狀聞後稟處近來諸道査啓稽滯莫甚自卿曹一竝刻期促飭又復過限各該道伯不可止於推考例勘以此意一體嚴飭
정조 13년 · 강
遣承旨詣三角白岳木覓山漢江奉審摘奸
정조 13년 · 강
御春塘臺行歲首犒饋
정조 13년 · 목
具翼善冠袞龍袍乘輿出協陽門由靑陽門詣春塘臺降輿陞座吹打開門侍衛軍兵及壯勇營以下各營將官校卒以次叩頭起擧訖承史閣臣侍衛諸臣及各領將宣饌宣醞軍兵犒饋如例○敎曰其年已高十八年知申在古亦罕除夕日諸大臣入侍同年者三相卽此益知其潦倒行都承旨沈頤之都總管除授牌招察任仍命都承旨前望入之具庠批下又敎曰藥房提調聞有實故許遞前望單子入之鄭昌順批下承旨李時秀啓言新除授行都承旨具庠以前任瑞山郡守方在解由未出中何以爲之乎命勿拘乘輿出靑陽門由協陽門還內
정조 13년 · 목
敎曰常參無時任大臣則雖有原任入參之例事甚苟簡明日常參退定於再明日兼行次對
정조 13년 · 강
召見領議政金致仁于誠正閣特命許副
정조 13년 · 목
政院啓言卽者議政府錄事來言領議政金致仁伏見夜下疏批辭旨惶恐感泣進伏都門之外仰請鈇鉞之誅云矣敎以卽爲入侍事更遣史官傳諭致仁承命入來予曰往事不須說卿之棲屑江干豈卿所樂爲而予所得已莫非滄浪也予於卿雖曰知無他必欲保云而卿於伊時若善爲周旋豈有是也予非不知掩置而正恐事端轉激於他人之手則將不知止於何境故予亦屢回思量至於先發矣卿雖自以爲老昏予亦曰老昏所致而其實則亦有不然者雖以往年一望三筒時事觀之可知卿之志氣本來如此也今番事端亦必由介介於趙德鄰本事而然矣從玆以往少變規度則何幸何幸向日不如是則無以保卿今日不如是則又無以保卿卿於此亦當有所聞而有所諒也致仁曰臣死期將迫自陷大戮而薄勘未幾收敍旋下生死骨肉之恩與天無極臣感泣之餘叩謝爲重廉隅猶輕冒沒趨承復瞻耿光志願畢矣若使臣盡被當律復蒙恩造猶難遽膺何況一時門黜豈足謂已勘而復論官職去就耶且殿下以必欲全保爲敎在臣全保之道莫如速解職名亟賜體諒焉予曰卿之狼狽非卿之故當初予若不拔例擢用則卿自是退閑之人寧有是乎今番之擧蓋出格外意豈徒然哉致仁曰聖敎及此非不知生死向前而名曰大官臺評峻發國言喧騰抗顏視事萬無其理伏乞先去職名以卒生成之澤焉予曰爲卿之地豈或泛然目今止謗息鬧之道不如姑避之爲安而肅命之日旋爲勉副曾有已例乎致仁曰臣昏耄殊甚未卽覺得而蓋亦有古例矣敎曰進以禮退以禮卽敬大臣之意今日出肅今日曲諒豈不知近於遽然而筵席陳懇旣若此況目下止謗鎭囂莫善於姑許閑養如是然後又可以留處京第然則體諒爲急遽然之嫌有不可顧領相所帶相職今姑許副以安大臣之心仍命大臣置處政事當日爲之又敎曰當寒出入亦屬軫念大臣置處雖有政命有難遲待東銓開政前領相樞銜先令入直堂上直爲下批此乃欲於今日肅命之意使之卽爲擧行○領府事金致仁判府事鄭存謙下批
정조 13년 · 강
有政吏曹判書李▣進
정조 13년 · 목
以金魯淳爲大司憲宋銓爲執義安鼎大爲掌令申大龜爲持平南必錫爲正言尹行任爲義城縣令
정조 13년 · 강
承旨李時秀疏陳應避賜批許遞
정조 13년 · 강
命閤門擊錚人尹永僖拿問嚴處
정조 13년 · 목
兵曹啓言前佐郞尹永僖著帽帶入金虎門擊錚於閤門外渠雖帶軍銜冒入闕門肆然擊錚者究厥所爲萬萬驚駭其罪狀今攸司拿問嚴處莫重闕門不能嚴禁致有此擧臣方待罪而本曹入直郞廳令該府拿處當該守門將亦令該府照律嚴勘允之敎以堂上推考郞廳從重推考○政院啓言卽聞副司果尹永僖擅入闕門遽有閤外擊錚之擧雖未知有何情冤而身爲朝官作此無前之擧已極驚駭臣等之常時不能檢飭誠萬萬惶恐而兵曹入直堂上從重推考郞廳及當該守門將所當重勘何以爲之乎敎以近來閤門擊錚便作前例前有韓宗纉今有尹永僖若此則進善門外申聞鼓換作更漏之鼓可乎此蓋不識設鼓之本意有此越法之駭擧此後更有此等之弊先自兵曹入直堂郞重勘以此嚴飭論罪一款已於兵曹草記處分矣
정조 13년 · 강
命還宮前祭享守宮承旨傳香奉審摘奸著爲式
정조 13년 · 목
敎曰還宮前凡有祭享守宮承旨傳香仍爲奉審摘奸後形止狀聞若此則奉審進去時勢將空院假承旨一員加啓下此後以此定式
정조 13년 · 강
命前承旨李祖源致祭於顯忠紀忠祠
정조 13년 · 목
敎曰顯忠紀忠祠致祭二十七日進定承旨則已於在院時有下敎前承旨李祖源進去下直則十三四五間爲之
정조 13년 · 강
命隨駕營門從便毛具
정조 13년 · 목
敎曰春寒尙峭係是多日經宿動駕自出宮至還宮從便毛具事分付隨駕營門
정조 13년 · 강
命時囚議處照律皆今日擧行
정조 13년 · 목
敎曰時囚議處照律令次堂皆以草記今日擧行功議區別減等○義禁府以旌義前縣監申大年原情啓請議處允之又以陽智前縣監韓光傳原情啓請刑推得情敎以除刑推議處又以入門官崔大圭禁亂官張錫周原情啓請刑推得情敎以除刑推以公律勘放汰去分揀又以安岳前郡守尹㬦原情啓請議處允之又啓言申大年罪人貞喆之符同顯大潛通書札雖在到任前一日在官數朔不能覈發杖八十收贖奪告身三等功減一等放送韓光傳舊還反作新還未捧之數若是夥然極爲痛駭告身盡行追奪又五年禁錮徒三年定配功議各減一等原州牧安昌驛徒二年定配崔大奎張錫周等親臨試士事體何如而入場儒生猥雜之物不能禁斷極爲痛駭各杖八十公罪收贖放送錫周功減一等尹㬦逃躱罪人身爲兼官過限未捉極涉稽緩杖一百收贖告身盡行追奪功減一等放送又以紫門監監役李瑞亨原情啓請刑推得情敎以付過放送又以德源前府使崔重敎原情啓言其抑勒私貸之罪遷延不報之狀俱極痛駭所當請刑而曾經宣傳官勿爲請刑載在大典通編請議處敎以貸用亦不法待其畢報後照律重勘又啓言龍岡前縣令鄭信達本以釁累之蹤締結凶逆之弟互換錢財者已極痛惡而本錢出處旣是橫斂土民之物情跡陰秘贜犯狼藉杖一百收贖告身盡行追奪流三千里定配敎以功減一等又以吏曹假郎廳金致簡原情啓請刑推得情敎以除刑推議處又啓言金致簡莫重動駕身爲通禮不卽待令極爲可駭請以此照律允之又以金致簡笞四十收贖付過還職啓
정조 13년 · 강
慶尙監司金光默以北關移轉穀裝發啓
정조 13년 · 목
該監司狀啓以爲卽見督運差使員尙州牧使具膺牒報以爲北關移轉慶州餘穀一千二百九十石北來五隻舡正月三十日已爲裝載而未到舡二十三隻則旣不齊到待營關進退之意爲先知委云今此北舡之逢點離發旣在正月十八日則施過旬日而來固已稽緩而差使員之由陵作行不爲偕到尤爲駭然西北僉使論移該道使査實論勘追來舡隻雖或到泊裝發已畢則中途移載亦爲生弊之慮自各其所到處竝令回還穀物已盡裝載則尙州牧使之許久曠官可悶請該牧使許令赴任
정조 13년 · 강
駕詣黔嚴碑閣奉審次高陽郡
정조 13년 · 목
具戎服乘輿出協陽門降輿乘轎出敦化門崇禮門至黔嚴碑閣奉審命宣傳官拿入槍劍將於門外旋命拿出以傳敎外諸臣多攔入作門故也出門乘轎至新院川以橋梁頹圯時原任大臣請對以召見於高陽郡之意遣史官傳諭至高陽御行殿召見判府事徐命善金熤左議政李性源予曰先朝交河幸行時及丙戌年古嶺幸行時有新院川橋頹圯之事而以改築速成反有施賞之典矣命善曰伊時則潦水猝漲無或爲怪而今則動駕出令已久又無潦水道臣差員難免其罪矣性源曰京畿監司及差員請亟施竄配之典予曰先朝施賞今何可勘罪乎昨秋以船艙事竄配道臣守令今又以橋梁事勘罪豈不有妨於聽聞乎且傍橋足可過蹕矣命善等曰小橋命駕實非愼重之道矣予曰此橋自近年京貢人擔當道伯差員有何勘罪乎性源曰道伯旣是該掌則不可無罪矣予曰此橋屢致傾圮今若勘罪恐非仰體施賞之聖意矣命善曰伏聞轎馬有不實之患臣職忝提擧合被重勘矣予曰不必提說矣熤曰臣亦請被攔入作門之罪矣予曰過矣過矣又命有司堂上畿伯地方官各務差使員入侍高陽郡守尹行任啓言本郡元戶三千二百七十九戶男口爲六千三百八十八名除班戶忠義衛各陵墓軍戶保山直兒弱各宮房舍音及選武軍官有廳忠翊衛各驛吏奴保把總標下軍北漢山直司饔院漁夫漕稅船水護軍營執事隨率等名色四千三百八十三名則餘存應役之口爲二千五名軍總不足殆至六百二十八名之多目今矯革惟在移定軍額於他邑請下詢處之敎以疊役之弊道內何邑不然況六百名移定其數亦太夥然爲高陽一郡之民情不念外此正十六官之貽害有所不忍然旣聞其弊不救其瘼烏在乎幸其行之意就本邑軍額元總中如欲刪煩汰宂亦豈無方便之道還宮後謄出元總上送政院以俟裁處又啓言本郡若干吏屬疲於公役又有八路所無之痼弊自漢江津下至楊花津頭而居民皆籍京兆土地尙屬本郡每年地稅自本郡定色吏捧納京司通計一年合米爲七十八石三斗零錢爲二百二十六兩零江村豪悍之民蔑視外邑之令莫重公稅恣意拒納畢竟替徵請江村收稅時勿爲關由京司直爲推捉捧徵從之又啓言本邑會付各穀竝春牟都不過爲五千八百七石零除非應留庫各樣公用及結役米條回給次限二千包而隨所餘分排排巡斗給僅爲三四巡農時種糧尤無可論正穀限二千包請次次轉移俾爲接濟敎以不待所奏已有商量者矣又啓言使客支供米劃給之法自有孔路僻邑之別本邑供億比他倍簁支供米請量宜加給敎以有司堂上各陳所見戶判徐有隣曰畿內各邑例有空日米就此中量宜劃給爲宜判尹李在簡禮判鄭昌順行副司直李秉模皆以不可輕議爲對敎以第令議于大臣稟處又啓言凡禮葬發靷路由銅雀露梁等津時門內擔持京軍擔當門外擔持本郡擔當而許多鄕軍裹糧等待如値農時耕耘愆期如松山已浦等面距京七八十里調發往來動費三四日請自今門外至江頭不滿十里使京軍仍把遠地鄕民勿爲責立敎以有司堂上各陳所見有隣曰禮葬時例有軍價題給城外之距郡境不滿十里使本家就軍價中除出仍用京軍則爲高民之惠無本家之費矣在簡曰臣於此全昧理會矣昌順曰擔軍爲弊果如本倅之言本家受出軍價京鄕無異依所奏矯捄爲宜從之仍御五中臺射的貫一中諸臣以次試射敎曰訓鍊大將徐有大柳葉箭四中五分熟馬一匹面給御營大將李柱國貫邊內下豹皮一令賜給又敎曰畿營及坡州高陽交河校卒還宮後令畿伯柳葉箭一巡試射一中以上別單狀聞斥候伏兵傳語將卒亦爲試射放一中以上狀聞巡營校卒外皆令地方官試取使卽執來後狀聞事分付畿伯趙鼎鎭啓言御射及諸臣射的時執旗鼓拾箭軍校賞格有考例以稟之命矣每名木一匹米二斗自惠廳上下云矣敎以今番亦依此爲之又啓言齊陵衍慶寺所重在焉非他寺刹之比昨年秋自朝家成給僧加帖及加資帖百五十張以爲修改之資而通計材力未滿二千兩之數以此無以修改加設帖請量宜成給敎以使其時禮判李秉模問于大臣今日內草記又啓言朔寧郡稷還爲二萬二千餘石一戶所受殆過十石誠爲一郡大弊其中二千餘石乃凶年代捧待豐還作本色者二萬石亦當換作正穀而本郡處在山峽米租亦難換貿今若待秋限萬石作錢限數年移貿於道內還穀最少邑則事甚便好矣從之○備邊司啓言衍慶寺修補時空名帖劃給初旣許之請以加設帖一百張加劃允之
정조 13년 · 목
箚略曰云云批以箚辭非但過實今旣穩過何如是云云先朝亦於長陵幸行時有此擧已於日前左相登筵時有所酬酢先朝因橋梁事畿伯反蒙賞典而設院橋邊亦出於先朝恤民省役之聖意且今橋役旣作京貢之後在畿伯以下又無賞罰之可言矣
정조 13년 · 강
詣永陵順陵恭陵展拜次交河郡
정조 13년 · 목
具戎服乘轎出高陽郡召見本郡父老於路次行數里降轎乘馬遣承旨詣月山大君祠宇奉審敎曰路過墓前松杉入矚月山大君祠宇還宮後遣承旨致祭主家貧寒令本道題給食物此乃仰體友于之聖德也墓道在尺地和平翁主墓遣兵曹參議朴宗岳致祭塋域入望悵懷難禁洪奉朝賀墓遣承旨致祭皆令明日爲之祭文竝親撰或於到境時設行或於駕過時設行事分付至永陵洞口下馬乘輿入齋室改具黲袍詣版位展拜行酌獻禮如儀詣陵上奉審次詣順陵恭陵展拜還至永陵齋室敎曰本陵及展拜各陵守僕守護軍京事知守僕令該曹考例施賞改具戎服乘輿出洞口降輿乘轎行十里降轎乘馬至交河郡召見時原任大臣左議政李性源啓言自高陽官門由大慈洞至永陵洞口爲二十五里由新院橋爲四十里而大慈洞不至甚峻新院橋每患不實此後則本陵展謁時請以大慈洞治道從之左承旨李儒敬啓言俄者行路有兵曹判書前詣之命矣率前排則係是領軍雖不下馬旣無前排手旗在腰而不爲下馬請兵曹判書李文源推考從之召見有司堂上地方官及本郡父老交河郡守洪喜榮啓言一尾島特一小嶼而帳付田結凡四十七結五十負矣海水衝破餘者不滿三四結旣無舊陳懸頉之路或有白地徵稅之患民人呼冤不是異事矣敎以戶判亦陳所見戶判徐有隣曰民情可矜而永災頉給關係不輕矣敎以爲民弊瘼何必靳持卽爲詳頉後草記喜榮曰各宮房免稅比他差輕而特以催期甚急故民情以宮稅爲難矣敎以戶判亦陳所見有隣曰本郡宮納免稅未知爲幾結而如有過十年者則依法典移定爲宜敎以詳考還宮後卽爲草已言稟處喜榮曰北漢私授還上旣自本郡蕫飭則勿論僧還與各倉還不待本官之成册私自分給畢竟虛實無以檢察請一從本官成册分給敎以有司堂上亦陳所見有隣曰前前畿伯曾有筵稟定式申明擧行則庶幾無弊矣敎以還宮後自備局卽爲草記稟處喜榮曰本郡民情貧窶特甚每當捧糴之時雖使專力於新還猶以爲難至於舊還之逐年竝出尤有力不及之患故民人之言如此矣敎以當下敎矣敎曰今見郡宰洪喜榮卽主祀人也山地書院適又在高陽境近地故大司憲墓遣官致祭又敎曰才訪遺孫且扁院宇而駐宿本郡亦見邑誌墓所適在境內黃翼成公墓遣承旨致祭故相忠愍公墓亦在近地遣承旨一體致祭
정조 13년 · 강
詣長陵展拜次坡州牧
정조 13년 · 목
具戎服乘輿出交河郡降輿乘轎召見本郡父老於路次敎曰夙宵一念常在吾民凡於輦路經過之處必加恩澤以示慰恤之意今玆謁陵初臨本郡本郡卽陵寢所奉之地而民邑之凋弊最於畿甸經宿時若係供億之費侵擾之端嚴飭道臣守宰一切省減而旣是主站官安知無些少貽弊於民者乎昨日先召父老詢問疾若可以矯革者方令有司之臣商確善處而況卽其地見其民尤宜有別般蠲惠之道本郡今年田租特減其半任癸以前舊還蕩減人多穀少稔知其弊令度支區劃穀物幾千石永作裕食之需境內士庶年七十以上題給食物八十以上三經幸行者各賜一資噫此烏足以表予若保之心答其望幸之情而比常格亦可謂優異使一境之民咸悉此意行數里降轎具軍服乘馬行三十里改具戎服乘轎至長陵洞口降轎乘輿入齋室改具黲袍詣版位展拜行酌獻禮如儀詣陵上奉審還入齋室敎曰初拜本陵陵官陞敍未陞敍者陞六守僕守護軍令該曹考例施賞又敎曰桑梓猶恭敬止況手澤所存者乎先朝幸亥自坡州遷封本陵遵孝廟手種松杉於舊陵故事而行焉至今鬱然若不表識後人何以知之命號大夫古猶然矣況此樹所重乎於義龍興舊宮之松猶命賜資此亦仰述之一端本陵先朝手種栢木十株銅以圍之刻以手植二字後之謁此陵見此樹者孰敢不且敬且感乎以此傳敎載之陵誌又敎曰地方官交河郡守洪喜榮陞敍吏屬令該曹米布題給遞承旨李亨元金履正以金思穆南鶴聞代之旋遞鶴聞以李書九代之亨元履正鶴聞皆以致祭出去故也命銓官開致以任嵂爲副總管改具戎服乘馬至坡州五里程入小次改具甲胄總戎使率別驍士等旗鼓迎接壯勇營兵房率把總以下將官及該營馬步軍與總戎使相對箚駐坡州牧使命屬之壯勇營京畿監司及各務差使員各率其屬具甲胄跪迎駕到轅門宣傳官跪啓稟旗鼓在前鳴金吹打止壯勇營放砲吹天鵝聲吶喊三次止宣傳官跪啓稟鳴金二下大吹打入御坡州行殿行入軍門節次命宣傳官李基成記過做錯故也又命兵曹郎廳徐配修拿入不能禁喧故也兵曹判書跪啓稟小開門宣傳官跪啓稟鳴金二下小吹打鳴金三下吹打止兵曹判書宣傳官先行參現禮兵曹判書跪啓稟放陞壇砲宣傳官跪啓稟陞壇號令放信砲一聲鳴金二下大吹打鳴金吹打止總戎使壯勇營兵房以下將官及京畿監司坡州牧使分班行軍禮退出命總戎廳別驍士壯勇營將官試射放入格入等別單書入施賞有差○別單壯勇營右中司右哨軍三旗二隊扈光迪柳葉箭邊三中總价廳別驍士閑良劉得順柳葉箭貫一中邊一中吹鼓手良人朴方㐏金鳥銃邊二中貫一中竝直赴殿試壯勇營右中司右哨二旗三隊朴再仁宋碩咸三旗二隊張漢成三隊趙永祥柳葉箭邊二中二旗一隊金仲大劉再得三隊金九泰鳥銃邊二中竝直赴會試其餘入格入馬帖木疋分等施賞
정조 13년 · 강
詣弘陵昌陵展拜齊宿于弘陵齋室
정조 13년 · 목
御坡州行殿召見時原任大臣有司堂上地方官及本州父老敎曰肅單封下卽故例有以仰廣敬之懿規守宰且然豈可不恩及居土之民乎召見父老旣詢疾若民雖不言豈或恝然況本牧卽防營體貌自異餉穀還穀之不敷自有稔知穀物六千石令廟堂區劃添餉壬癸兩年以前舊還一竝蕩減左議政李性源啓言坡州之民多穀少不可不趁今矯捄而畿內穀物不敷無以區劃聞筵臣所奏湖南年麥最多處反爲還民之弊云分付該道平均分排限六千石以詳定價發賣上送令本州換作大米二千石留昨軍餉全耗會錄爲宜敎以有司堂上亦陳所見戶判徐有隣判尹李在簡禮判鄭昌順行副司直李秉模皆以爲兩便從之又敎曰每當駕過欲一致祭而未果同時同德院與墓又在同鄕事旣不偶深增曠感明日遣承旨先正文成公李珥先正文簡公成渾墓致祭祭文當親撰祭物依昨日致祭例令地方官待令具戎服乘馬出坡州官門至惠陰嶺下馬乘轎次高陽郡召見地方官于行殿敎曰十載之間臨本郡亦幾十遭駕過宜有恩澤況屢過之地何靳屢施乎且況支應之弊民邑受若須講俱益之方庶期永久之效穀物五千石特爲區劃添還以其耗條仍給邑宰俾作幸行時經用若此則民可以裕食邑可以蘇殘以此分付駐蹕召見父老詢其疾若一曰民多穀少二曰民少軍多穀物已有措置軍總自當減除以此意慰論父老此豈予所施之恩澤卽仰體先朝字恤之聖意記昔陪駕住宿之日召見民人施惠仍以御製揭板郡衙亦所仰覩事若隔晨敢不退述以此傳敎令地方官書揭坡交旣施之豈可無一視之擧乎壬寅癸卯以前舊還亦爲蕩減事分付又敎曰京畿監司趙鼎鎭內下豹皮一令賜給陵寢地方官坡州牧使吳載重高陽郡守尹行任交河郡守洪喜榮各內下虎皮一令賜給具戎服乘輿出高陽郡降輿乘轎至弘陵洞口承旨李儒敬啓言今日下轎處不設地排致此移時駐蹕請當該司鑰推考從之降轎乘輿入齋室改具黲袍入版位展拜詣陵上奉審敎曰昌陵展拜進定於今日仍詣昌陵展拜還入弘陵齋室敎曰駕過之時見之許多傳語幕各有監官色吏此後只以一人式把定事定式施行事分付五日動駕效勞旣多駕後待令營屬令該曹題給木綿事分付又敎曰往還五日程道恰近三百里隨駕軍兵勞若莫如今行侍衛將士隨駕校卒試射放當於還宮後設行日子則十八日軍兵先試射砲以命官分設於洗馬坪南別營兩所將士試射則十九日春塘臺親臨而頒賞則分所入格軍兵之連日等待在所軫念帳殿入格外過一兩日爲之亦令以此分付分所命官則洗馬坪右相進去南別營則左相進去親臨日亦當於丹楓亭分所帳殿考官當備員受點分所則右相進去又敎曰帳殿則堂上堂下侍衛及隨駕武士忠義各營將士只以點下者應射其餘皆付分所訓局軍兵屬之洗馬坪禁營軍兵屬之南別營事分付如龍虎營軍兵及襍色砲放別設於南小營命官則置之兵判進去與他試官服同試取事分付
정조 13년 · 강
罷承旨李儒敬職以李時秀代之前望也
정조 13년 · 목
備邊司啓言陪享官之特令閉門前入來者聖意出於深軫窘束之弊而喉院不善頒布屢次往復轉轉誤傳以致莫重齋殿大臣卿宰無端混入所關非細請當該承旨罷職允之
정조 13년 · 목
備邊司啓言東萊府使金履禧規外差倭責論入送事狀啓有今日內稟處之命矣交隣之道惟在於謹守約條則信使退期之由雖不可不通報旣有年例送使自可從便付來而別遣差倭大有違於嚴約條之義如例許接非所可論據理責論事請分付萊府敎以此與尋常違越約條有異信使當送之限以其事力之擧籯有此退期之請則在我交隣之道豈可以送使之差違元定一向防塞以貽久淹客館之弊乎特令許施仍卽差送接慰官以爲接待之地
정조 13년 · 강
汰宣傳官金鎭鼎
정조 13년 · 목
守宮假承旨洪文泳林濟遠狀啓今日初更兵曹參判柳誼守宮從事官李晴來言敦義門部將朴宗赫率守門軍一名持紅令旗來到丹鳳門外以爲宣傳官賚奉信箭自門隙入送紅令旗請開城門而標信則不爲賚來云臣等謹稽大典通編門開閉條有云經宿陵幸時城門留門必待信箭標信俱到請出慈旨符驗許開今此宣傳官只奉信箭而來臣等不敢有違法典遽請慈旨致使奉命之行徊徨城外不勝惶恐敎曰意謂敦義門在例開中以仍留事只送信箭令旗矣該門旣見權閉標信亦不幷賚則但當無言馳還而已曰開曰留與之詰難已極疏率令旗亦信物又況紅令旗乎從門隙入給門卒以致城內街路奉旗往來之擧由前由後萬萬駭然當該宣傳官爲先汰去令該府拿問重勘行首宣傳官不能檢飭之失在所難免汰去事回諭
정조 13년 · 강
親行弘陵忌辰祭詣明陵翼陵敬陵順懷墓展拜仍還宮
정조 13년 · 목
時至具黲袍詣位行禮如儀敎曰陵寢忌辰親享曾在先朝惟有一番已例適因回蹕之値玆忌辰克遂欲遂之誠且愴且幸如聞如覿今旣享事利成本陵官陞敍未出六品人六品今日政遷轉以示志感之意壬申歲卽聖后周甲而予生是歲偏蒙慈覆之恩是日是享意豈徒然達城府院君直派中本陵官見窠調用事分付銓曹命銓官開政以成德兩爲副應敎朴孝參爲分兵曹參議徐謙淳爲弘陵參奉天明改具戎服出齋室乘輿召見左相李性源禮判鄭昌順敎以監試會試試官隨駕人中擬人勿論承旨閣臣三司通同擬入出洞口降輿乘馬詣明陵齋室改具黲袍乘輿詣明陵降輿入版位展拜詣陵上奉審次詣翼陵展拜次詣順懷墓改具翼善冠袞龍袍展拜次詣敬陵改具黲袍展拜訖改具戎服乘輿至幕次敎曰雖以重事體之意有所處分誤傳之事勢無怪前承旨李儒敬敍用仍以儒敬爲宣傳官口傳也命試官受點人牌招違牌勿爲呼望承旨李書九不爲承牌敎以聞俄者筵敎如是逡巡然則多少昭晰之敎還作弁髦看豈有如許分義試官李書九爲先從重推考各別嚴飭斯速承命仍乘馬至黔巖碑閣所召內閣政院侍衛諸臣宣飯命別隊馬兵禁軍將領全屬先廂又命御營大將守禦使率留陣軍兵出待于慕華館遞代隨駕軍兵御營廳爲先廂守禦廳爲後廂又命訓鍊大將以先廂軍兵箚駐于守禦廳箚駐外行出門乘馬至慕華峴上命遞承旨中試官受點人以李亨元李祖承李鼎運代之放砲一聲立御營廳招搖旗又立藍紅白高招旗三面前點點鼓御營廳以三隊平行作路爲先廂又立訓局招搖旗三麾訓局陣應砲應旗破陣又立守禦廳招搖旗及藍紅白高招旗三面點鼓點旗守禦廳以三隊平行作後廂又立禁衛營招搖旗三麾禁營陣應砲應旗破陣由崇禮門至廣通橋命內吹解嚴至鐵橋前路命駕前駕後及壯勇衛解嚴至敦寧府前路命先廂陣解嚴後廂陣待駕入闕門卽爲解嚴至敦化門外召見留都大臣至協陽門下馬乘輿還內
정조 13년 · 강
設式年監試覆試一所試官李秉模李時秀南鶴聞洪義浩李益運二所試官李在簡徐鼎修李書九李敬五李祉永
정조 13년 · 목
一所試官啓言今日設場後取券分給時安邊在喪陳試儒生金彦璣名字混入其中故査其委折則祥原儒生韓命柱借書次給價於甕津金配元冒稱彦璣姓名攔入場中而祥原金乃眞爲名人禮曹佐郞宋徵一符同居間敎誘賣買云莫重科場有此所犯命柱配元今方移送秋曹使之依律定罪徵一乃眞請令攸司窮覈重繩敎曰所犯儒生之嚴刑充軍自是法典令該曹過齋後各別嚴刑究覈以聞宋徵一令該府嚴問口招如不直告刑推得情斷不可已以此添問目取招○禮曹啓言原州幼學朴東尙呈訴今式年監試初試以終場入格於本道鄕試而啓下榜中朴東尙之朴字以李字誤書云取考原榜則四祖及居住果爲的實而朴字之書以李字亦如呈訴姓字誤書處改付標以入當初修正榜目試官請推考敎曰奚特不審而已卽此可知其不能詳細罷職參試官推考
정조 13년 · 강
特遞兵曹判書李文源以鄭好仁代之前望也
정조 13년 · 목
敎曰資非一品雖不敢顯有陳懇其心則已諒便有宿諾使之間休亦合禮使兵曹判書李文源特姑許遞
정조 13년 · 강
命武藝廳及內吹等明日先試射於北營
정조 13년 · 목
敎曰十八日分所試取人數甚多勢難一日內畢試武藝廳元內吹兼內吹近仗軍士司僕所屬扈輦隊奉持驛卒明日先試於北營試官則入直總管任嵂行首宣傳官李儒敬兵曹總府郞廳各一員承旨一員進去試取入格人頒賞日待令○敎曰今番坡州入軍門時總帥隨率令總帥明日試射放招搖旗手一體試放別單先爲修入頒賞日大將領率待令事分付
정조 13년 · 강
司僕寺隨駕官及下人分等施賞
정조 13년 · 목
該寺啓言依下敎駕轎人夫六名木綿各二疋內外寺員役一百九十七名木綿各一疋原賞外別施賞敎曰駕後待令內寺書吏及首副望牽馬陪各別施賞內外寺官員下人等區別勞役緊歇自差備施賞次別單書入○司僕內外寺隨駕官別單執鐙差備兼內乘韓光濟箭竹一浮申光輅筒介一部駕轎差備僉正金思義玉轎差備兼內乘正李祉永副駕轎差備判官金基厚各尙方弓一張司僕內外寺隨駕下人勞役分等別單內外寺馬醫司僕各一人內外寺馬籍色書吏一人執吏一人內寺牽馬陪三名外寺牽馬夫六名駕轎稍差備諸員六名各木二疋內外寺正差備書吏各二人內寺牽馬陪八名外寺牽馬夫六名內外寺正差備理馬各四名內外寺正差備養馬九名各木布一疋內外寺正差備書吏七人內寺御乘馬巨達十名外寺駕轎馬巨達十八名內寺輦直二名外寺副駕轎次知書吏一人各木一疋理馬一名養馬二名各布一疋外寺寶次知書吏一人木一疋庫直一名理馬一名養馬二名各布一疋外寺銀印次知書吏一人木一疋庫直一名理馬一名養馬一名各布一疋外寺御甲胄次知書吏一人木布一疋庫直一名理馬一名養馬二名各木一疋外寺別衣襨次知書吏一人木布一疋庫直一名理馬一名養馬二名各木一疋外寺軍次知書吏二人各木一疋內寺各差備馬次知養馬三名各布一疋外寺各差備次知書吏二人各木一疋養馬四名各布一疋外寺走馬次知書吏一人木一疋理馬一名養馬一名各布一疋內外寺邊走馬巨達七十九名各布一疋
정조 13년 · 강
記事官李相璜以緣路聞見條列書啓
정조 13년 · 목
記事官李相璜書啓以爲臣於本月初九日伏奉暗行摘奸之命自楊州轉向高陽及坡州復自交河入長陵永陵弘陵遍審陵所及村舍前後三日變服藏名或聽於路上之行言或採於里中之私談隨聞見條列于左道路修治時民弊有無事則勿令過治連有飭敎故民間別無貽弊之端而楊州高陽則或交給米錢或代給純錢擧皆比例從優而坡州則以未及受題於惠廳未卽給價因役民輩之呼訴於道路差員差員棍治本邑吏校之後劣米五升分給交河則價本隨卽差下而米品極爲麤劣以此呼冤京司下屬作挐與否事則奉常寺庫直之先詣永陵者勒奪村馬及其村人之索貰不惟不給乃反毆打其憑藉作弊極爲痛駭陵軍弊有無事則各陵守護軍元無雜役侵責之例而今番永陵洞口前路修治時坡州鄕所渾責大峴里所住陵軍以陵軍輩之據例不從發怒加杖撻及其妻不無呼冤隨炬軍呼冤事則隨炬會減每柄爲二錢文而交河則初旣依元數給價末乃以炬柄之體小還徵五分錢以此亦多稱冤敎曰今番陵幸時意有民弊使之摘奸些少執頉幷姑無論其中儲置米會減謂以京廳之未及磨勘初不出給役價追給者亦甚麤劣云該倅事雖萬萬可駭行幸穩旋在所參酌其委折先自本道廉探狀聞至於坡州鄕任之作弊大峴里民人亦極痛駭道伯嚴治奉常寺下屬之先詣永陵者勒奪村馬肆虐多端待該提調畢試出來査治事分付該道伯及該寺
정조 13년 · 강
判府事鄭存謙上箚賜批
정조 13년 · 목
箚略曰輿衛遠戒屢宵經宿臣獨僵委床簀舁伏淸路之傍瞻望羽毛末由自效常分墮矣人理絕矣伏乞亟降譴罰以安微分焉批以未參何傷安心調理仍命遣史官傳諭
정조 13년 · 강
以李在學爲承旨前望也
정조 13년 · 목
致祭進去承旨許遞故也
정조 13년 · 목
以成德朝爲工曹參判尹謐爲敦寧都正尹秤爲長陵參奉秤初仕也
정조 13년 · 강
命完伯濟州老人加資敎旨卽爲傳給
정조 13년 · 목
因濟州牧使應資老人姓名馳啓敎以絕海之地老人之事有未可知今日政加資下批三懸鈴下送完伯使卽申飭傳給形止狀聞
정조 13년 · 강
咸鏡監司李崇祜以南關分賑形止馳啓
정조 13년 · 목
該監司狀啓以爲去月終巡分賑狀今玆齊到而飢口之比中巡加付又爲二千四百八十四口端川府正月終巡飢口四千一百九十九折米一百六石五斗四升利城縣飢口一千四百九十一折米四十石五斗一升北靑府飢口二千一百二十五折米五十五石十三斗四升○粥田米二石一斗八升零太二石一斗八升零鹽四斗二升零洪原縣飢口一千四百五十折米三十七石九斗七升咸興府飢口一千五百六十八折米三十九石四斗二升○救急折米五斗八升零定平縣飢口九百九十七折米二十五石五斗六升永興府飢口三千五百七十一折米九十七石二斗六升高原郡飢口一千四百九十七折米三十八石八斗九升○救急折米三斗一升零文川郡飢口九百六折米二十二石十四斗○粥田米十三斗五升零太十三斗五升零鹽九升零德源府飢口八百二十四折米二十一石十一斗九升○救急折米四升安邊府飢口一千八百八十四折米四十七石四斗六升已上飢口二萬五百十二分給折米五百三十二石十斗四升粥田米三石四升零太三石四升零鹽五斗一升零救急折米九斗四升零
정조 13년 · 강
慰諭御史鄭大容以北關分賑形止馳啓
정조 13년 · 목
該御史狀啓以爲北關十邑自正月開賑之意前已馳啓而各邑飢民男壯每口折米五升女壯每口折米四升老弱每口折米三升依例分給居山驛之北五站與輸城驛及各鎭堡飢民分付地方官一體設賑城津鎭以民口之多自本鎭設賑乃是已例今亦依前擧行飢民中或有先付賑而移去還案者或有未入籍而追付賑案者巡巡所付略有出入北民之稍可作農者以有種子所受皆願付還故論以民勢賑口不甚多分賑飢口穀數巡間救急穀數與鹽醬藿數爻竝開錄于後吉州牧正月初中巡飢民合三千八百三十口分給折米九十四石十四斗六升○設粥折米二石十斗零鹽三斗二升零明川府初中巡飢民合二千三百八十口分給折米五十四石六斗二升○設粥折米十二斗四升零鹽十二斗九升零藿四同四十三注之一立鏡城府初中巡飢民合三千四百六十四口分給折米八十六石五斗○設粥折米二石六斗零○還賑民巡間救急折米三十石四斗七升零鹽一石十一斗六升零藿五同一注之八立富寧府初中巡飢民合八百八口分給折米十八石十四斗二升○設粥折米九斗五升零○還賑民巡間救急折米二十二石三升鹽七升零茂山府初中巡飢民八百九十四口分給折米二十一石八斗三升會寧府初中巡飢民合二千九百三十三口分給折米七十二石九斗七升○還賑飢民巡間救急折米四石九斗五升零鹽七斗二升零醬一石二斗四升零藿四同四十五注之五立鍾城府初中巡飢民合一千三百四十七口分給折米三十五石八斗五升○設粥折米十一斗五升○還賑民巡間救急折米二石九斗零鹽五升零醬一斗四升零藿四十四注之七立穩城府初中巡飢民合一千七百三十三口分給折米四十三石十斗一升○設粥折米十一斗三升零○還賑民巡間救急折米六石七升零鹽四升零慶源府初中巡飢民合九百三十八口分給折米二十二石四斗九升○設粥折米五斗九升零○還賑民巡間救急折米七石三斗零鹽四升零醬九斗零藿四十注之三立慶興府初中巡飢民合一千五百四十口分給折米三十九石十二斗五升○設粥折米十二斗三升○還賑民巡間救急折米七石五斗三升零鹽二斗二升零醬二斗五升零藿十一注之城津鎭初中巡飢民合七百七十九口分給折米十九石十斗七升○設粥折米五斗四升零鹽四升零已上飢民二萬六百四十六口分給折米五百五石十四斗七升設粥折米九石九斗六升零救急折米八十石三斗二升零鹽三石九斗九升零醬一石七斗四升零藿十六同三十六注之四立又狀啓以爲臣今到富寧所歷諸處聚會賑民設粥察飢則會寧以北蓋藏一空貧富俱困海野戶之窮乏無異歲前之峽社還賑民之延活多賴巡間之救急在在民訴皆願還分之加式而排巡之穀簿旣有限定農作方殷之時接濟尤艱姑不得許施以抄其尤甚賙恤之意另飭守宰輪行之疾富寧則不甚熾盛牛馬之疫死處處有聞矣吉州牧正月終巡飢民二千六百十口分給折米六十五石一斗九升○設粥折米一石十二斗六升零○還賑民巡間救急折米五石八斗二升零鹽四斗七升零醬四斗零藿三十二注之一立明川府飢民一千三百十三口分給折米三十石六斗四升○設粥折米十三斗四升零○還賑民巡間救急折米十四斗五升鹽十四斗八升零藿二同三十一注之三立鏡城府飢民二千四百七十五口分給折米六十二石一斗一升○設粥折米一石九斗九升零○還賑民巡間救急折米二十七石六斗零鹽九石五四升零醬一升零斗藿一同二十四注之二立富寧府飢民四百七口分給折米九石七斗八升○設粥折米四斗八升○還賑民巡間救急折米十二石七斗八升零鹽一石五斗三升零茂山府飢民五百二十九口分給折米十二石十一斗六升○設粥折米六斗零鹽六升零會寧府飢民一千四百二十七口分給折米三十五石一斗一升○還賑民巡間救急折米四石九斗鹽七斗一升零鍾城府飢民六百七十口分給折米十七石十斗二升○設粥折米五斗七升零○還賑民巡間救急折米五石四升鹽二升零穩城府飢民八百七十二口分給折米二十一石十四斗九升○設粥折米五斗七升○還賑民巡間救急折米二石七斗三升零鹽二升零醬九斗三升零慶源府飢民五百一口分給折米十二石八升○設粥折米四斗五升零○還賑民巡間救急折米九石二斗零鹽一升七合二夕慶興府飢民八百九十三口分給折米二十三石二斗九升○設粥折米七斗零○還賑民巡間救急折米八石十二斗九升零鹽一斗三升零醬七升零城津鎭飢民三百九十二口分給折米九石十三斗七升○設粥折米二斗七升零○還賑民巡間救急折米一斗八升鹽二升零已上飢民一萬二千八十九口分給折米二百九十九石十二斗四升設粥折米六石十二斗七升零救急折米七十六石十斗九升零鹽十二石十斗四升零醬十四斗三升藿四同三十七注之六立又狀啓以爲南穀之分俵於六鎭諸邑者勢將解泊於各其海津而會寧鍾城穩城慶源等四邑海津距本府近三百里且高嶺大川兩三阻䧚若使達處飢民往來受糶則不但疲於道路其家屬之絕火待哺者必難延活辛未運穀時故宰臣李彝章通舡於豆滿江路穀有轉輸之便民無行役之勞今亦援用已例限穀運通舡於江路濱海各社自海津分給沿江諸民從附近受還則實係四邑飢民奠安懷保之道請令廟堂稟旨分付臣自富寧到鏡城所歷各倉設粥察飢詳深坊曲窮春遑急與富寧以北大同而癘氣脇痛等症一向熾蔓死亡頻聞萬萬悶慮矣敎曰此策辭朝時有面授於語次者則但當默體筵敎參用已例便宜措劃而已今於臨時之後忽有狀請何太遲緩運舡一款依狀請爲之事令廟堂三縣鈴嚴飭行會祗受形止卽爲狀聞萬一遲滯當該郵官當査勘以此一體嚴飭
정조 13년 · 강
判下上言一百四十七度于各該司
정조 13년 · 강
召見京畿監司趙鼎鎭于春塘臺
정조 13년 · 목
鼎鎭啓言今番行幸時鵂巖新作路事役不少而高陽居前守門將金鼎燁自費財力募民修治雨雪尼濘之餘遂成坦路合有褒賞之典矣敎以加資
정조 13년 · 강
高陽軍額疊役特竝減除
정조 13년 · 목
敎曰民少軍多何邑不然而未有甚於本郡今日召見畿伯見其所抄笏記比之元戶口數軍額疊役至於六百餘名之多況臨郡時對父老亦旣設言今豈可不踐乎如欲換定是以該郡之弊移他邑他邑之民得無向隅之歎乎疊役六百餘名就元軍總稍歇名色中特竝減除其中不得不給代處令廟堂商確給代後形止草記事分付如是釐正出於拔例蘇捄之意則此後雖一名半名有加定之事添把之擧則當該地方官施以重律道伯亦難免其責設或有京司公文狀請稟旨然後許施事亦爲分付仍以此傳敎及時在軍總揭板本郡
정조 13년 · 강
命南關加劃穀轉輸于北關
정조 13년 · 목
敎曰以北關民事何嘗夙宵弛心而近見繡啓歲後民困可知其甚於歲前加之而輪疾間多死亡云蓋因饑乏之爲崇豈可以繡衣之姑無更請一向泯默乎前劃穀物之不足觀於狀辭瞭如指掌加劃南關穀數千石期於鱗次轉輸南穀之不敫亦非不念而目下事勢南與北顯有淺深況南關則猶有他道藉賴之歧者乎須將此意自廟堂行會道伯處切勿以加劃持難到關卽時裝送事一體申飭初意則南關穀加劃之代欲令以北舡在嶺邑者加裝準給而嶺民之弊豈忍恝視北舡亦未必尙留然則添劃南關之策如之何爲可論理回啓事廟堂知悉加劃一款先卽三懸鈴分付繡衣處使頷顑之類得有所恃
정조 13년 · 강
重推京畿監司趙鼎鎭
정조 13년 · 목
鼎鎭疏略曰遠陵幸行正値解凍之際此時川梁慮在疏虞京貢通變之後便是一初規模則蕫督之節不容少緩且況橋路修治之責一委道臣尤宜惕念而未能十分審愼乃於前驅涉川之際致有蒼黃罔措之事而惟殿下過加寛貸不惟不罪竝與其職而自如是其罪比昨秋雨後舡艙事不啻加倍而獨不以前道臣之所被罪者罪臣刑政斑駁公議駭惑內下豹皮又及此際有罪未勘無勞受賜以朝家愼賞必罰之政豈有是耶伏乞將臣藩職先行鐫削仍下攸司亟施嚴勘敎曰不但乙丑長陵幸行時有宥過而論賞之擧新院之橋亦不但自來不實雖以昔日陪駕時仰覩事言之有捨橋涉川之已例高陽行殿入侍對伊時以玉堂官繡衣奉命者說道此事況於再昨年動駕時以此橋之過加高廣駐蹕橋頭記過造橋諸倅欲爲嚴勘而參酌退送此亦仰體先朝御新院晝停時下敎也且況今番事異於全頹穩穩行過則爲道伯者但當以臺言付之官箴泯默自在而已焉敢章皇爲說冒陳辭疏乎從重推考此上疏還下送
정조 13년 · 강
耽羅進戊申戶口民數
정조 13년 · 목
濟州元戶六千六百九十二戶人口男一萬六千九百二十九口女二萬二千五百九口大靜元戶一千七百四戶人口男三千六百五十八口女四千九百九十九口旌義元戶二千三百二十五戶人口男六千四百四十口女八千二百六十二口三邑都元戶一萬七百二十一戶人口男女竝六萬二千七百九十七口
정조 13년 · 강
設謁聖武科初試一所試官尹師國李明運金廷遇李東稷尹芮基徐有鳳二所試官嚴思晩李東曄尹得逵金熙朝李亨復李忠佐
정조 13년 · 강
遞試官及懸頉總管
정조 13년 · 목
因都總府寶劍望筒敎曰試官及懸頉總管許遞與未差之代前望單子入之待下批牌招察任前望書入時各所試官及宗宰受點人衆所共知情病外書入
정조 13년 · 강
遞大司憲金尙集等
정조 13년 · 목
因武所監試官朴天衡徐美修李貞運違召敎曰本職許遞都憲處義亦欲一遞許遞
정조 13년 · 강
遞知敦寧沈豊之
정조 13년 · 목
豊之以無敦寧陳疏乞遞故也
정조 13년 · 강
兵曹參知李集斗陳疏乞遞賜批
정조 13년 · 목
疏略曰臣以冥▣之踪久據睢盱之場信已見而觸忤自多暗物情而瘡疣輒出早晩狼狽固所自料果致積怒交騰臺章儒疏聲罪轉急吹覓構捏靡有餘力必欲戕臣而後已倘非我殿下洞察而曲全之則臣豈能獲保軀命哉惟有息影屛跡永謝從宦可爲一分塵刹之報伏乞俯垂鑑諒刊臣職名批以宜令一伸許遞
정조 13년 · 강
判下北關罪人徒流案
정조 13년 · 목
因禁府刑曹北關罪人徒流案敎曰高原閔心爀端川李彙移配關東利城崔雲羽放明川崔鍾岳移配關西富寧朴鳳興移配嶺南永興鞠廷麟元好恭姜德萬高原吳興祚安義允定平金處弘德源金守甲金春起朴今石安邊金爾鼎三水金漢升端川姜弼周洪原玄完得文川梁晟甲山田奉宅富寧鄭辰太放定平李士珎永興朴處儉三水崔昌祚金益彬鏡城鄭時乭北靑婢士今高原邊得賢文川奴四得安邊李夢日明川金正采刑放洪原金宗麗三水韓德奉令道伯嚴刑準三次放送文川李大秀永興劉遇良刑推一次放送德源朴啓得文川宋仁斗嚴刑三次放送會寧李德海洪原金履玉穩城朴昌漢會寧洪烈曾移配他道端川崔天用依朴啓得例施行北靑黃道揆嚴刑一次渠之本鄕永定官奴定平柴敬春移屬畿驛穩城健一範升移配關西極邊明川申榮祖鄭大仁利城韓道興移配關東吉州鄭潤煥刑推一次押送卽其地方保授更勿投足京城端川申福希朴黃連安邊金昌鍊高原任希祖定平任德祖移配海西明川李邦喆令道伯嚴刑一次放送吉州朴好中本事䵝昧不可以元犯論放送吉州李常俊自初已知䵝昧嚴刑一次放送利城趙鳳元相考四丹配所竝爲放送慶源鄭尙郁已知事實特放洪原吳性直異於官長與同罪之類刑放事分付諸道利城鄭致景移配湖西安邊黃一哲洪原林有藩永興李春三嚴刑放送文川金萬京三水奴山白高原金聲赫永興金振河令道臣捉來嚴刑準三次放送安邊文昌燁定平姜文翊文川崔寅煥移配關西定平奴介發北靑朴貴太安邊朴瑞源甲山成經漢洪原崔興得文川權仁得北靑李以良利城劉漢日移配畿邑利城盧日禧定平金光五文川金乭金定平僧和連移配嶺南德源申作蘭金北靑金成土端川白貴三利城李廷燮永興權㸇嚴刑準三次放送茂山申載權慶興尹昌海洪原李言昌德源朴秀禎移配湖南永興吳克亨甚於崔昌祚移配畿邑鏡城趙國成移配關西邊地永興崔貴才不過隨從放送安邊安百昌移配湖西○義禁府以閔心爀朴鳳興等移配啓請遣書吏羅將押送允之敎以發遣府屬徒貽弊端令該道別定將吏次次替付朴鳳興以湖南更定配所○刑曹以李德海等移配啓敎以不必一時發配次次發送之意申飭道伯
정조 13년 · 강
慶尙監司金光默以北運舡致敗馳啓
정조 13년 · 목
該監司狀啓以爲鎭海縣北運舡一隻到寧海丑山前洋逢風致敗人物幸免渰死穀物盡數沈沒租一百二十九石太三石年七石纔已拯出空石一百七十二立亦爲浮出深夜駕海下碇於危險之地及其搜拯空石浮出情跡殊常監官沙格等今方牢囚嚴詰寧海候望監色則事出深夜不能往救容或無怪而後弊所關不可無懲自臣營從重科治寧海前府使李寅燮雖已狀罷敗舡旣在於未傳符之前不善護送之失在所難免領運差使員咸安郡守張齊斗以後舡領護事來留浦項則雖與同時進去有異其在飭後之道亦不可置而勿論請竝令攸司稟處拯出穀物分給於該府民人移轉穀就其便近以該府所在者裝載於北來舡隻刻期發送之意另加嚴飭敎以人物雖幸無恙穀乞亦不夥然而觀於拯出之數當初裝載之不實可知當該地方官及臭載邑地方官倂令廟堂草記勘罪此後另加嚴飭更勿如是
정조 13년 · 강
召見護軍李寛于重煕堂
정조 13년 · 강
檢校直提學徐有防探問金亨道事實以啓
정조 13년 · 목
有防啓言金亨道上言以爲其高祖孝謇同生妹故尙宮金氏崇禎戊寅年纔六歲選爲大殿侍女卽我仁祖大王卽祚十六年之歲歷事仁廟孝廟顯廟肅廟景廟列聖五朝荐覩邦家之盛禮爲宮女八年乙酉仰瞻孝廟朝陞儲之大慶乙酉後七十七年辛丑又瞻英宗大王建儲之大禮迄于景廟朝嗣位之三年癸卯而終英廟壬戌御筆書下四言八句遣中官賜祭其墓後十六年丁丑命禮官旌其閭其祖前僉使萬淸及其父宮任器重以尙宮奉祀人奉安御筆於私第者殆將三十餘年而俱已作故今方蕩析流落數三間弊廬不能自保莫重奉安恐有欠敬之慮奉獻于天陛之下云招致詳問則果如渠上言辭意而英廟朝壬戌御製御筆四言八句曰近百享年夙夜爲國今惟昔日玆令中官年高彌忠曾予稱賞三十二字用表其心仍遣中官致祭其墓又於丁丑冬命禮官旌閭以御製書下曰五朝宮人九十一歲尙宮三陟金氏旌忠之門卽祚三十三年丁丑十二月日命立云而丁丑十二月日編次人入侍時御製五朝尙宮金氏特令旌閭仍記曰噫自古宮人年老者其幾人而豈若此人者乎生於皇朝崇禎癸酉嗚呼丙子卽其四歲也年六歲仁廟十六年戊寅入闕歷孝顯兩廟曁我聖考七年侍湯之日夙夜竭誠卽予目覩而逮于庚子年幾九十三年陵所茶禮時無一不往獲覩祔廟翌年我皇兄三年癸卯考終得年九十一歲尤可異者入闕八年乙酉仰瞻我聖祖陞儲七十七年辛丑又見予承建儲之命其忠若此其壽若此其在示後之道焉可無識其又遙望中州而飮涕者卽老宮人生年也不忍泯焉於是乎記皇明崇禎紀元後百三十年丁丑冬特命旌門略記其槪云又命承旨書下傳敎於金亨道若曰金器重子亨道准此爾之高祖尙宮金氏昔年多有功勞年至九十爲國竭忠故慈殿以靈巖羅州安州所里山田畓及延安北邊奴婢田畓導掌特授爾父其令永世奉祀於尙宮此則爾之曾祖興澤爲尙宮侍養至於爾祖萬淸爾父器重而然也今年追惟昔日爾仲叔九重特差軍職圖署成給於爾其令勿拘代世世奉祀此後若有可代之事必也九重子若孫代之事有敎依此奉行云故重臣李益炡以禮判承命旌閭仍記其顚末而渠之役名以渠叔九重陽德縣監時代加出通德郞帖文而渠因傳敎以導掌隨行貪寒所致未免賣買今無生活之道奉納御製御筆將爲落鄕之計云矣敎曰似屬干恩其事稀貴先朝處分若是曠絕不可以干恩言且與外廷事有異令該宮房給價推給導掌於諸處事分付內需司此後無論賣與買犯手於此導掌者移法司重治事嚴飭
정조 13년 · 목
具戎服乘輿出協陽門由靑陽門詣春塘臺陞座分所試射敎曰帳殿命官左議政爲之又敎曰北營分所行副司直李聖圭行副護軍申應周行副司直申光履兵曹佐郞李益洙都總經歷金得海試官差下以爲進去承旨同副進去命隨駕承史閣臣文宰武將以下帿箭應射右承旨金思穆啓言隨駕文宰應射擧案修整之時宗宰擧案混同書入大是不察當該兵曹堂上請推考從之左議政李性源啓言莫重帳殿親試訓鍊正不爲待令誠爲駭然請拿處從之兵曹判書鄭好仁啓言莫重帳殿親試執鼓官訓鍊正李栢然任自出外極爲駭然請爲先汰去敎以已命拿處矣試射訖仍命施賞好仁啓言親試頒賞軍器寺擧行萬萬駭然不能檢飭之首郞廳請汰去敎以拿問處之命前承旨李亨元李儒敬假承旨依例差下分所施賞訖乘輿出靑陽門由協陽門還內○帿箭入格別單總戎使趙心泰貫一中邊二中豹皮一令訓鍊大將徐有大壯勇營兵房柳孝源邊三中各熟馬帖一隻前兵曹判書李文源邊一中上弦弓一張前承旨李儒敬邊三中熟馬帖一隻行副護軍白東浚貫一中行副司直李得臣邊一中各上弦弓一張○柳葉箭入格別單前副總管李明運別軍職吳毅常宣傳官洪掄備邊郞李駿德武兼鄭宅昌邊二中各弓箭一部內乘申光輅別軍職李堯憲宣傳官尹載大尹衡東朴基成刑曹正郞李膺福右捕廳從事官金守基軍器主簿河景世各邊一中不粧弓一張壯勇營將官把總申鴻周鄭學耕善騎將姜世重哨官張鎔丁胤祚邊一中各不粧弓一張監官成國民邊四中熟馬一隻戶房崔致侃監官韓宅祚別付料金宗煥崔得賢邊一中各不粧弓一張將校武士李光福等二人貫一中邊一中各半熟馬一隻知彀官異在豊等四人邊二中各弓箭一部徐敬默等十一人邊一中各不粧弓一張壯勇衛折衝朴潤蕃等二人貫一中邊二中邊將除授出身陸致謙等二人邊三中各熟馬一隻折衝李寅協貫一中邊一中半熟馬一隻閑良李宅淵貫一中邊一中直赴會試出身金希文等三人邊二中各弓箭一部折衝金鰲福等五人貫一中各上弦弓一張嘉善張忠顯等十四人邊一中各不粧弓一張駕前別抄折衝李明洽邊四中加資王復珪邊三中熟馬帖一隻李雲澤等二人貫一中邊一中各半熟馬帖一隻閑良李時亨貫一中邊一中直赴會試折衝權應弼等三人邊二中各弓箭一部出身李雲漢等十一人邊一中各不粧弓一張駕後禁軍出身金成集邊三中熟馬帖一隻閑良賈大潤邊三中金懿琡貫一中邊一中竝直赴會試出身柳漢英貫一中邊一中半熟馬帖一隻閑良曺漢根等五人邊二中弓箭一部閑良張道斌貫一中上弦弓一張出身高衡岳等十四人邊一中各不粧弓一張內禁衛二番出身李東馝貫一中邊二中邊將除授李漢栢邊三中熟馬帖一隻閑良尹大運貫二中徐興大貫一中邊一中竝直赴會試出身尹相泰貫一中邊一中半熟馬帖一隻閑良崔德崙等五人邊二中各弓箭一部文敬成等二人貫一中各上弦弓一張閑良崔潤哲等二十九人邊一中各不粧弓一張三番出身高擎宇邊四中加資趙東燁等二人貫一中邊二中竝邊將除授折衝李聖大等三人邊三中各熟馬帖一隻閑良劉忠澤邊三中直赴會試折衝金億亮貫一中邊一中兒馬帖一隻閑良金春俠貫一中邊一中直赴會試閑良李東益等十一人邊二中各弓箭一部閑良李世徵貫一中上弦弓一張出身申珹等二十九人邊一中各不粧弓一張羽林衛二番出身林相說貫一中邊二中邊將除授韓鎭殷邊三中熟馬帖一隻李興得貫一中邊一中半熟馬帖一隻閑良洪益佐貫一中邊一中直赴會試嘉善劉道源等六人邊二中各弓箭一部出身李仁哲等三人貫一中各上弦弓一張嘉善李東廷等三十三人邊一中各不粧弓一張走馬禁軍出身金弘昌邊三中熟馬帖一隻閑良文秀慶邊三中直赴會試出身柳台景禾穀部將出身金仁國貫一中邊一中半熟馬帖一隻閑良金兌雲走馬禁軍出身宋宗泰等十人邊二中各弓箭一部閑良金仁哲禾穀部將嘉善金師伋等二十三人邊一中各不粧弓一張矢人林秀昌邊四中直赴殿試朴春蕃弓人羅允積等四人邊一中各不粧弓一張兵曹堂上軍官資憲劉珣等五人敎鍊官崇祿李春琦等四人邊一中各不粧弓一張訓鍊都監別武士出身張潤弘貫一中邊二中邊將除授哨官前察防金德麟知彀官嘉義金商鎭別武士出身金麗彩等邊三中各熟馬帖一隻哨官前縣監兪鉉商邊二中弓箭一部別武士出身李東蕃貫一中上弦弓一張把總前虞候李東弼前府使金百彬哨官前武兼金錫彬前郡守南有寛旗牌官直赴李道煥等四人軍官出身金聖允別軍官閑良兪玉別武士嘉善金光澤等九人邊一中各不粧弓一張別隊馬兵良人徐仁振等二人邊三中鄭宗潤貫一中邊一中竝直赴會試直赴金彩煥貫一中邊一中半熟馬帖一隻直赴金世禧等十二人邊二中各弓箭一部直赴金泰禧貫一中上弦弓一張良人張漢祚等二十七人邊一中各不粧弓一張禁衛營從事官前府使李商采哨官出身金命崑邊三中熟馬帖一隻騎士將前五衛將趙命鎭把總前郡守李燁別武士前僉使全世郁等邊二中各半熟馬帖一隻哨官出身李行儉敎鍊官折衝林亨德等五人旗牌官閑良金龍弼別武士閑良全大壽別武士出身金興起等三人別騎衛折衝吉世柱等二人邊一中各不粧弓一張騎士出身金相玉貫一中邊二中邊將除授白鳳儀等四人邊二中弓箭一部折衝張天翼等二人貫一中各上弦弓一張出身金繼重等十九人邊一中各不粧弓一張御營廳都提調軍官閑良李寅煥敎鍊官閑良徐有達等二人邊一中各不粧弓一張騎士嘉善金挺麗等二人邊二中各弓箭一部出身許璜貫一中上弦弓一張折衝金光世等三人邊一中各不粧弓一張守禦廳敎鍊官折衝金熙賓等二人邊一中各不粧弓一張總戎廳哨官前萬戶池友璧貫一中邊二中邊將除授敎鍊官洪樂復等二人邊一中各不粧弓一張捕盜軍官折衝陸重昌邊二中弓箭一部
정조 13년 · 강
以洪秀輔李重馥李文德金載瓉李亨元爲副總管前望也亨元陞資也
정조 13년 · 목
敎曰宗宰試官受點外無故者只有四人總管見窠則爲五窠云前望單子入之待下批牌招察任其中一窠左副承旨李亨元除授一體牌招察任
정조 13년 · 강
以沈豐之爲知義禁李獻慶爲同義禁前望也
정조 13년 · 목
政院啓言時囚罪人宋徵一過齋後嚴問口招金方行令次堂捧供事命下矣判義禁韓光會未肅拜同義禁李時秀徐鼎修試官進去金載瓉一人不得備員開坐判義禁請卽牌招敎以試所進去同義禁許遞前望單子入之待下批牌招開坐金載瓉總管許遞以爲備員開坐之地
정조 13년 · 강
命罷鎭海縣監擇差下送
정조 13년 · 목
備局啓言今此北運穀之致敗專由人事之不藏深夜非行舡之時險洋無指路之人此已可駭至於空石之浮出尤驗斛面之不實苟非監色之容奸則可見裝發之初不致意此不嚴懲向後領運護送等節誰肯悉心用力寧海前府使雖云已遞旣未傳符護送不謹之罪在所難逭鎭海縣監穀則無實吏則落後不能事事據此可知咸安郡守旣曰領運差員則凡有臭載之患難免溺職之辜請三邑守令竝令該府拿問重勘允之敎以咸安郡守待畢運拿處鎭海縣監則兩罪俱發不可拿處而止爲先罷黜令該曹口傳各別擇差待下批不多日內辭朝又啓言南關穀數千石加劃北關添劃南關之策論理回啓事命下矣第念咸鏡一道雖曰通同之慘歉輪行之疾南關則稀少北關則熾盛穀物之貿遷北關則阻絕南關則差勝數千包加送在北關可謂大惠在南關不至太窘設令添劃惟有嶺穀一路而嶺民旣困於舡運且北舡之出來者多在畢裝之後其不中道還歸有未可知姑難更擧請分付道臣爛商兩便之方從南關見在穀物中塗抺推移以爲接濟之地允之
정조 13년 · 강
以尹芮基爲鎭海縣監口傳也
정조 13년 · 목
箚略曰臣以嶺舡致敗事請拿三邑守令蒙允而鎭海則有先罷出代之命矣前縣監李栢然來見於闕中以爲裝穀發舡皆其在官時事初非新倅所知云事實如此則時縣監無可罪之端矣雖已差代無罪之時倅宜蒙分揀自首之前倅合施拿勘伏乞亟賜裁處批以箚請依施仍命遣史官傳諭
정조 13년 · 강
副應敎成德雨陳疏賜批
정조 13년 · 목
疏略曰講筵文字之任實非賤疾所可强承玆又略控短章伏乞亟削臣職且治臣罪臣於日昨郊迎之際伏聞道路傳說交河儒生等以先正臣文敬公尹宣擧書院復額事露章蹕路竟阻天聽臣竊爲之歎惜嗚呼先正父子道德行誼非臣末學所可贅論而列聖朝禮遇之盛我殿下繼述之美始終不替存沒靡間則惟此一院額之或輟或復何足損益於先正而臣所竊歎者向來兩臣復官之命實是聖上特達之恩爵諡如舊則院額復宣自是次第件事伊時該曹固宜按例擧行而因循至今不但士林之缺歎實爲朝家之欠典今其祠墓適在過蹕之路故數十章甫乃有封章之擧道次倉卒竟未自達憫默彷徨抱牘而歸將使未泯之公議更致湮鬱伏願亟命該曹復宣院額以光聖德批以初無朝令此非上徹之事矣
정조 13년 · 강
罷承旨趙尙鎭李在學金思穆趙衍德職